पाएं अपने शहर की ताज़ा ख़बरें और फ्री ई-पेपरडाउनलोड करें
नवांशहर. नवांशहर पुलिस की ओर से हाईकोर्ट के निर्देशों पर गायक हनी सिंह के खिलाफ मामला दर्ज कर लिया गया है। मगर पुलिस गायक की गिरफ्तारी से पहले मामले के सभी पहलुओं को बारीकी से जांच रही है।
हालांकि गायक पर लगाई गई धारा जमानती है, लेकिन यदि इस मामले में बेल नहीं ली जाती तो पुलिस गिफ्तारी के लिए कार्रवाई को शुरू कर सकती है, लेकिन इससे भी पहले पुलिस द्वारा की गई जांच धीमी गति से चल रही है और पुलिस की जांच प्रक्रिया पूरी होने के बाद ही अगली कार्रवाई संभव हो पाएगी।
उधर, गायक हनी सिंह ने कुछ समय पहले एक सार्वजनिक सूचना जारी करके उस गाने से अपने आप को अलग बताया, जिसे आधार बनाकर हेल्प संस्था की ओर से हाईकोर्ट में पिटीशन दाखिल की गई थी। पुलिस ने हाईकोर्ट की ओर से प्रदेश सरकार को गायक हनी सिंह के खिलाफ कार्रवाई करने के संबंध में दिए गए निर्देशों के बाद 16 मई को पंजाबी गायक हनी सिंह के खिलाफ आईपीसी की धारा 294 के तहत मामला दर्ज किया गया था।
अब पुलिस ने जांच शुरू करने के बाद शिकायत पक्ष से संबंधित दस्तावेज मांगे हैं और इन्हीं के आधार पर पुलिस द्वारा मामले की गहनता से जांच करने की बात कही जा रही है। पुलिस अधिकारियों का यह भी कहना है कि धारा २९४ जमानती है, मगर इसके बावजूद अगर जांच में जरूरत पड़ी तो गायक हनी सिंह को अपनी मौजूदगी दर्ज करानी पड़ेगी।
यह है मामला
ह्वूमन इंपावरमेंंट लीग ऑफ पंजाब के पदाधिकारी परविंदर सिंह की ओर से गायक हनी सिंह के खिलाफ अश्लील गाना गाने के संबंध में कुछ माह पहले पुलिस को शिकायत दी गई थी, मगर नवांशहर पुलिस ने हनी सिंह के खिलाफ मामला दर्ज करने की बजाय इस शिकायत को उत्तर प्रदेश पुलिस को भेजा दिया था। इसके बाद संस्था की ओर से हाईकोर्ट में सिविल रिट पिटीशन 3517 ऑफ 2013 दायर की गई थी और पंजाब में अश्लील गाना गाने वाले और अन्य कलाकारों के खिलाफ भी शिकायत की गई थी, इसके चलते हाईकोर्ट की ओर से पंजाब सरकार को इस मामले में कार्रवाई करने के निर्देश दिए गए, जिस पर प्रदेश के गृह विभाग की ओर से जिला पुलिस को पत्र भेजा गया, इस पर कार्रवाई करते थाना सिटी पुलिस ने हनी सिंह के खिलाफ धारा 294 के तहत मामला दर्ज किया था।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn